Shelly Beach se top sakevroue | News24
Shelly Beach se top sakevroue
Foto: johan pretorius Bev de Kock en Lyn Palmer, susters en sakevroue soos min.
INWONERS van die Suidkus ken baie lank reeds die haarsalon Partners in die Spar-sentrum in Shelly Beach, en die twee susters wie se besigheid dit is. Twee vroue wat in hul lewens deur diep waters gegaan het, vandag 'partners' en baie na aan mekaar is. Lyn Palmer en Bev de Kock. Bev behartig die finansiële sy van die onderneming, en Lyn, met haar kenmerkende blonde krullebol, is die deskundige haarstilis wat by die beste leermeesters in Johannesburg geleer het om puik standaarde te handhaaf. Lyn stileer en sny self nog mense se hare, en Bev, in Lyn se woorde: "Sorg dat ek nie te veel geld uitgee nie." Albei maak geen geheim daarvan nie: hul werk is hul passie.
Die uwe is reeds sedert 1998 een van Lyn se klante, en tussen ons hou ons seker 'n rekord wat moontlik sal kwalifiseer vir die Guinness Book of Records. Sewentien jaar lank reeds, ononderbroke, sny Lyn die uwe se hare minstens ses keer per jaar. Sy praat periodiek goeie Afrikaans, en in antwoord op 'n vraag hieroor het sy gesê "maar ek is mos eintlik 'n boeremeisie".
Haar ouers was Afrikaanssprekendes, 'n nooi Van der Westhuizen wat met 'n De Kock getrou het, en in die middel van die vorige eeu net na die oorlog weens 'n tekort aan werkgeleenthede na Luanshya in Zambië geëmigreer waar haar pa by 'n myn gaan werk het.
Hulle was oorspronklik vier susters, en het soos rabbedoes grootgeword omdat daar nie seuns in die gesin was nie, 'n baie gelukkige kinderlewe gehad, en na aan die natuur en die inheemse bevolking gelewe.
Hulle het uiteraard in Engels skoolgegaan, en die taal het noodgewonge 'n groter rol in hul lewens gespeel as hul moedertaal.
Hulle maak egter geen geheim daarvan nie dat hulle trots op hul herkoms is, en veral Christelike waardes wat hul ouers by hulle ingeprent het. In die middel van die sestigerjare het die gesin Suidkus toe gekom, waar hul pa en ma 'n losieshuis op Ramsgate bedryf het. Lyn is Johannesburg toe waar sy by die beste haarstiliste haar professie geleer het.
Die twee se lewenspaaie het verskeie draaie met hulle gemaak. Hul susters en ouers is oorlede. Albei was twee keer getroud, maar is geruime tyd reeds in gelukkige, vaste verhoudings.
In 1979 was Lyn, nou 65 en vyf jaar ouer as Bev, in Johannesburg betrokke in 'n ernstige motorongeluk wat amper haar lewe gekos en groot trauma veroorsaak het. Kort na hul pa oorlede is, is hul ma en een suster, wat gestremd was omdat sy in haar jong jare giftige plantmateriaal ingekry het, deur rowers in hul huis oorval. Hul suster het dit oorleef, maar hul ma nie.
Lyn het in die vroeë tagtigerjare Suidkus toe gekom, haar eie salon begin, na tien jaar teruggegaan Johannesburg toe, dit gehaat, en was baie gou terug.
In 1997 begin sy Partners saam met vennote, en sedertdien is sy deur 'n paar "besigheidsknikke", maar het vasgebyt, sus Bev het 10 jaar gelede by haar aangesluit, en vandag is dit 'n welvarende onderneming met 'n gevestigde klandisie, sowel plaaslik as onder besoekers.
Dis duidelik die twee susters se persoonlikhede verskil. Bev is die een wat van pret hou, Lyn beskryf haar as 'n "partytjiedier", en Lyn self is gelukkig by die huis met 'n boek.
Net nie fiksie nie. Sy is versot op visvang, en sy en haar lewensmaat, 'n suksesvolle sakeman, is gereeld op die see of by die viswater. Albei die susters is in hierdie stadium van hul lewe rustig, en gelukkig. Lyn se stiefseun is met een van haar susters se dogters getroud, en sy is die "ouma" van drie "kleinkinders".
Hul lewensfilosofie? "Ons hou van wat ons doen. Dis ons passie vir ons professie wat ons dryf. Wat jy doen, doen dit goed.
Help mense om hulself te verbeter … ons doen dit met ons personeellede.
Ons hou van mense, om met hulle te werk, en meegevoel en empatie met hulle te hê. En dan baie belangrik -geloof in God. Daarsonder kan niks gebeur nie."
Hoe lank nog werk? "Nee wat," sê Lyn, "aftrede is nie vir ons nie. Solank ek kan, sal ek doen wat ek nou doen. Dis bevredigend, en lekker."